Minkejja li issa għadda xahar u laħqet inqalbet is-sena, il-kelma "hijack" xorta għadha fuq fomm kulħadd. Iżda, jekk f'Diċembru l-kelma hijack kienet tissemma fil-kuntest ta' ajruplani, illum il-kelma hijack qed tiġi applikata fis-sitwazzjoni li jinsab fiha l-Partit Nazzjonalista li suppost imexxi Simon Busuttil. Partit Nazzjonalista hijacked. Maħkum. Immexxi minn klikka estremista li timbotta 'l quddiem l-odju u l-firda. Din il-mibegħda mhix qed tkun trasmessa biss lejn nies tal-Gvern u l-Partit Laburista iżda anke lejn nies oħra fil-Partit Nazzjonalista stess li huma moderati, li ma jaħsbuhiex bħall-klikka li qed tmexxi bħalissa, wieħed minn dawn huwa Mario DeMarco, li ġie attakkat mill-kelliema ta' Simon Busuttil onlajn jew aħjar il-kelliema uffiċjali tal-klikka estremista fi ħdan il-Partit Nazzjonalista u l-persuna li tfassal l-aġenda politika ta' Simon Busuttil u li magħha jrid jimxi. Simon Busuttil qed jobdi. Din il-ġimgħa f'okkazjoni waħda, il-Kap tal-Oppożizzjoni għamel żewġ dikjarazzjonijet li jgħidu ħafna u jikkonfermaw "il-hijack". L-ewwel nett meta mistoqsi jekk jikkundanax il-blog kollu ħdura fil-konfront ta' DeMarco ma kkundanx anzi qal li m'għandu l-ebda reazzjoni. Ftit wara fl-istess sessjoni ta' mistoqsijiet ma' ġurnalisti, Busuttil qal li "il-messaġġ ta' Salvu Mallia huwa l-messaġġ tiegħu." Il-Kap tal-Oppożizzjoni fi spażju ta' ftit minuti, rema lil Mario DeMarco fuq Salvu Mallia, u kkonferma li l-kliem oxxen u iebes li qed jagħmel il-kandidat stilla tal-PN, Mallia, huwa l-messaġġ tiegħu u b'mod sussegwenti allura l-messaġġ li qed jimbotta 'l quddiem il-Partit Nazzjonalista. Din id-deċiżjoni tal-klikka estremista, li tappoġġja lil Salvu Mallia, li ma kienx approvat bħall-kandidati l-oħra iżda b'sempliċi telefonata bejn Joe Borg u Simon Busuttil, wasslet ukoll għal deċiżjoni oħra tal-istess klikka biex nies estremisti jkomplu jiġu mbutatti aktar fuq il-mezzi tal-komunikazzjoni tal-partit, appuntu l-istess Salvu Mallia li Beppe Fenech Adami jridu jagħmel programm fuq it-televixin u l-kandidat l-ieħor David Thake li sas-sena l-oħra kien għadu jagħmel il-programm tiegħu wkoll mimli attakki bla sens fuq l-istazzjon tal-PN iżda kien imwaqqaf biex ikun hemm "equal footing" bejn il-kandidati. Deċiżjoni li tal-klikka issa dawru ta' taħt fuq. Ir-rabta ċara u tonda bejn il-blogger Nazzjonalista u l-klikka estremista li tinkudi nies bħal Beppe Fenech Adami, li jġebbed fil-ġlekk ta' Busuttil, qed tmur ukoll kontra dak li hemm miktub fl-aħħar rapport tat-telfa tal-Partit Nazzjonalista, ironikament miktub min-nies bħala Rosette Thake li llum tokkupa l-kariga ta' Segretarju Ġenerali, Ann Fenech li żgur qiegħda f'paripassu ma' tal-klikka u Simon Mercieca li mhux darba jew tnejn li tkellem fuq DeMarco u saħanistra talab ir-rizenja tiegħu. F'dan ir-rapport kien hemm imnizzel ċar u tond li r-rabta bejn il-Partit Nazzjonalista u l-blogger tal-Bidnija trid tinqata' għax kienet qed tagħmel ħafna ħsara lill-Partit Nazzjonalista. Illum mhux talli mhix issir, iżda li d-doża kompliet tikber ħafna aktar minn qatt qabel. M'hemmx dubju assolutament wieħed li din il-ġlieda bejn il-klikek fi ħdan il-Partit Nazzjonalista mhux biss qed tagħmel ħsara lill-Partit Nazzjonalista stess li huma aktar evidenti x-xquq u l-konsenturi bejn l-esponenti tal-partit, iżda ħsara lill-pajjiż kollu, meta t-temperatura politika u l-kliem li qed jingħad qed iġib stmerrija ta' kulħadd. Għajb mhux biss mil-Laburisti li ħafna drabi jkunu l-iktar li jaqilgħu, iżda għajb mingħand kull min hu ta' rieda tajba. Hemm linja ċara li fil-politika m'għandha qatt tinqabeż. Il-klikka estremista li għamlet hijack mill-PN u Simon Busuttil qed taqbiżha u l-effetti ta' dan huma diġà evidenti u se jidhru aktar fil-jiem u x-xhur li ġejjin meta jsir iż-żmien tad-deċiżjonijiet.